A századot az ausztriai Straßhofban állították fel, majd kiképzése után 1917. április 1-én a román frontra küldték, ahol Szentkatolna és Kománfalva tábori repülőtereiről indultak bevetésekre. 1917. július 25-én az egész légierőt átszervezték; ennek során a század hadosztályfelderítői feladatot kapott (neve ekkortól "Divisions-Kompanie 44", Flik 44D). 1917 végén az egységet átirányították az olasz frontra. 1918 nyarán az Isonzó-hadsereg alárendeltségében vett részt a Piave-offenzívában; ekkor Pramaggiore volt a bázisa. 1918 szeptemberében egy újabb átszervezés során hadtesthez rendelt alegységgé "(Korps-Kompanie 44, Flik 44K)" nyilvánították.